Republika Hrvatska

Osječko-baranjska županija

🖃 Osnovna škola Franje Krežme,

31 000 Osijek, Školska 3

🖀tel. 031/212-950; 212-960; fax. 215-268

E- mail: ured@os-fkrezme-os.skole.hr

**GRAD OSIJEK**

**n/r Ivica Vrkić, gradonačelnik**

**SVEUČILIŠTE J. J. STROSSMAYERA Osijek**

**n/r prof. dr. sc. Željko Turkalj, rektor**

KLASA: 027-01/15-01-13

URBROJ: 2158-11-01-15-1

**Predmet: Peticija roditelja i građana za očuvanje školskog dvorišta i sportskog**

**igrališta**

Poštovani gospodine Gradonačelniče!

Poštovani gospodine Rektore!

Roditelji učenika Osnovne škole Franje Krežme, zajedno s vodstvom i nastavnicima škole i mnogim građanima koji su putem medija i osobno od učenika i roditelja upoznati s ovom problematikom upućuju Vam ovu svoju peticiju. Svi potpisnici su se angažirali kako bi zaustavili započeti proces gubitka školskog dvorišta i sportskog igrališta Osnovne škole Franje Krežme u svrhu rješavanja problema parkirnih mjesta za potrebe zaposlenika Filozofskog fakulteta u Osijeku. Vama se obraćamo kao čelnim i odgovornim osobama Grada Osijeka i Sveučilišta J. J. Strossmayera u Osijeku, sa zamolbom da razmotrite ovu peticiju i da se svojim autoritetima zauzmete za preispitivanje namjere da se postojeće školsko dvorište i sportsko igralište prenamjeni za parkiralište.

Nemamo pravo niti namjeru demantirati prava vlasnika toga prostora da s njime postupi u skladu sa svojim zakonito stečenim pravom, ali postavljamo pitanje vrijednosne procjene prenamjene toga prostora i moralne obveze prema djeci kao trajnim korisnicima toga prostora od njegove prvotne namjene za pučku školu još krajem 19. stoljeća do danas. Osjećaj kako bi mogla nadvladati komocija parkiranja nad potrebom i radošću dječje igre i zdrave rekreacije u prostoru školskog dvorišta, ostavlja u ustima roditelja, nastavnika i mnogih zauzetih građana gorak okus grube stvarnosti u kojoj je sebični vlastiti interes pojedinca često ispred svakog zajedničkog.

Ova škola od svog osnutka prije pedeset godina ima status „vježbaonice“ u procesu visokoškolskog obrazovanja nastavnika. Gubitkom odgovarajućeg prostora školskog dvorišta i sportskog igrališta primjerenog pedagoškim standardima škola bi ostala bez standardnih mogućnosti za tjelesni odgoj na otvorenom i to posve bezrazložno. Parkirališna mjesta osigurana u svim okolnim ulicama koje zatvaraju i okružuju kvart u kojem se škola i fakultet nalaze, zadovoljavaju sve potrebe nastavnog i nenastavnog osoblja kako fakulteta tako i škole, pa bi osoblje jedne i druge nastavne ustanove svakako trebalo dati prednost djeci i njihovim potrebama koje su definirane važećim školskim i nastavnim aktima radi primjerenog tjelesnog razvoj djece i mladih. Stoga bi bilo primjerenije, umjesto izgradnje novih parkirališnih mjesta, taj prostor urediti polivalentno za potrebe učenika Osnovne škole Franje Krežme i potrebe studenata Filozofskog fakulteta kao rekreacijski prostor na otvorenom čije bi se korištenje dogovorno i ravnomjerno rasporedilo. Pogotovo što nadaleko uokolo u tom dijelu grada nema prikladnog rekreacijskog prostora na otvorenom.

Ako se problematika pretvaranja školskog dvorišta i sportskog igrališta u parkiralište stavi u kontekst zdravstvenih analiza stanovništva u Hrvatskoj, posebno u kontekst kardio-vaskularne zdravstvene slike građana Hrvatske, onda je prijeko potrebno takve prostore zadržati u svojoj namjeni, dodatno ih urediti za što bolju iskoristivost njihove rekreacijske namjene i po mogućnosti proširiti, a nikako oduzeti, smanjiti ili eliminirati. Ministarstvo zdravlja RH uvrstilo je u svoj Akcijski plan za prevenciju i kontrolu kroničnih nezaraznih bolesti za razdoblje 2015.-2020. upravo one mjere koje se suštinski protive planu koji se poduzima u pogledu našeg dvorišta i igrališta: povećati broj sati tjelesnog odgoja u školama i uvesti svakodnevno 10-minutno vježbanje u školama; povećati broj prostora za rekreaciju.

U ime roditelja i građana potpisanih u peticiji, predajemo Vam ovu peticiju kao znak dobre volje da svojom građanskom zauzetošću doprinesemo dobrobiti naše djece danas i u budućnosti, onako kako su to nastojale i generacije prije nas očuvanjem, proširenjem i izgradnjom brojnih igrališta i sportskih terena u gradu. Tražimo od Vas da podržite našu inicijativu i pomognete u dogovornom i odgovornom razrješenju nastale problematike kako bi Filozofski fakultet zakonitim putem mogao riješiti svoje probleme, a naša djeca imala i nadalje na raspolaganju dosadašnji rekreacijski prostor na otvorenom, štoviše, dodatno i bolje uređen i iskorišten s istom rekreacijskom namjenom.

S poštovanjem,

Ravnateljica škole